Alcaldes i empresaris de la Safor i la Marina es reuneixen a Gandia per avançar en la millora de la connexió de les dues comarques
11 febrer 2025

## Alcaldes i empresaris de la Safor i la Marina es reuneixen a Gandia per avançar en la millora de la connexió de les dues comarques11 febrer 2025Última actualització: 11 febrer 2025

![](../gestion/img/b2ee669554347b0c2596343d435e7a30fc9e84bbb59da71e037797af79371941.jpg)  
  

L'alcalde de Gandia, **José Manuel Prieto**, ha presidit aquest matí la reunió amb altres alcaldes de la Safor i la Marina, que s'ha celebrat a l’Urbalab per a abordar la solució ferroviària per a ambdues comarques i la millora de les connexions. Una trobada impulsada per les dues federacions empresarials de les comarques, FAES i CEDMA, on s'han abordat diversos punts de vista i propostes presentades per professionals de l’àmbit de la mobilitat, tant del sector privat com de la Universitat, amb la finalitat d'estudiar la viabilitat de les diverses solucions existents.

  
Prieto ha recordat que el passat mes de maig ja es va produir una trobada entre alcaldes de les dues comarques i que aquesta reunió avança en les línies que es van marcar en aquell moment. Unes línies que passen per _“una solució raonable basada en una aliança estratègica on la Generalitat i el Govern d’Espanya s’asseguen amb ajuntaments i els agents econòmics i socials per a traçar la fulla de ruta que ens permeta connectar-nos a les noves infraestructures que, a partir d’ara, vertebraran el territori”_.

L’alcalde ha indicat que, en base a les propostes dels experts, es podrà començar a treballar en un marc que _“ens vincule a tots i que servisca de precedent per a traçar una fulla de ruta que ens permeta desenvolupar un projecte que faça possible el nostre desenvolupament”. “Estem davant d’una infraestructura irrenunciable a la qual tots hem de donar suport perquè és rendible econòmicament i socialment per a ambdues comarques”._

_“Tenim el compromís del Govern Central i de la Generalitat de participar en una trobada que permeta donar la solució definitiva a la connexió ferroviària entre Gandia i Dénia”_, ha conclòs l’alcalde.

El representant de FAES, Ramón Soler, ha recordat que _“fa molts anys que treballem per a trobar una solució a aquest problema i nosaltres, els empresaris, volem ser actors, per la qual cosa hem de comprometre'ns”_, ha afirmat Soler, qui ha destacat el treball conjunt amb CEDMA. _“L'única forma d'avançar és aportar solucions que no només aborden la connexió entre les nostres comarques, sinó que també contemplen la unió amb les comarques de l’interior”._

El president de CEDMA, Benito Mestre, ha declarat que la Marina Alta ha estat _“oblidada pel que fa a infraestructures_” i ha afegit que des de la configuració de CEDMA fa 20 anys _“estem lluitant per a superar un desavantatge competitiu que llastra el creixement d'empreses i de la comarca”. “Des de fa anys estem treballant de la mà de la Universitat d'Alacant en una proposta que siga viable des del punt de vista públic-privat, la qual ja ha sigut plantejada a la Generalitat”._

Per la seua part, Armando Ortuño, professor de Territori i Medi Ambient de la Universitat d'Alacant, ha incidit en el fet que “_després de tants anys i tantes propostes, hem de definir un sistema d'explotació que no només permeta connexions de llarg recorregut, sinó que també vertebre estos 20 quilòmetres que ens separen de Dénia”. “L’anàlisi també ha d’incloure l’estudi financer de l’actuació. Creiem que la col·laboració públic-privada pot ser la solució per a mobilitzar els recursos necessaris en un context on hi ha moltes necessitats d’inversió”._

Finalment, Pau Caparrós, sociòleg i CEO de Qualtionline, qui ha presentat la proposta “Gandia-Oliva-Dénia. Smart Mobility Lab”, ha afirmat que _“la proposta ferroviària pot ser una solució al problema de la mobilitat intercomarcal, però nosaltres apostem per la constitució d’un laboratori de mobilitat a escala europea”. “Pensem que el territori de les Comarques Centrals necessita solucions de mobilitat diverses que aborden els diferents problemes. Tenim oportunitats que van més enllà de la connexió entre dues ciutats per al moviment de mercaderies i persones”._